Kies die regte sandale dié somerArgieffoto. (Foto: Pixabay) Die sandaalseisoen is uiteindelik hier in sy volle glorie, veral met luilekker seevakansies wat wink. Sandale is nie net een van die gemaklikste skoenopsies nie, maar ook ŉ item wat selde uit die mode raak. Jy het ook nie noodwendig ŉ verskillende paar sandale vir elke uitrusting nodig nie en kan sandale kies wat by die meeste uitrustings pas – hoewel dit nooit seermaak om meer as een paar sandale in jou kas te hê nie. Hier is ŉ paar wenke om die regte sandaal vir die regte geleentheid te kies: Werk toe Vir die meeste mense is die werksjaar in sy doodsnikke, maar tog moet ons kort voor die vakansie aanbreek steeds gesig op kantoor wys. Werksplekke laat deesdae netjiese denims toe. ŉ Denim is ŉ veelsydige kledingstuk en enige soort sandaal kan daarby gedra word. Vir ŉ deftiger voorkoms, kies ŉ gladiator– of T-band-sandaal en bêre die plakkies vir die strand. ŉ Wighaksandaal werk ook goed by ŉ denim of meer korporatiewe kantoorbroek en help dat die soom van jou broek nie op die grond sleep wanneer jy loop nie. Plat sandale is perfek as jy ŉ gemakliker voorkoms wil hê; kies ŉ neutrale kleur soos swart of taankleur as jy ŉ meer aardse voorkoms wil hê. Metaalkleure en sandale met versierings is ŉ goeie opsie as jy die fokus op jou skoene wil plaas. Strand toe Wanneer jy jou gereedmaak vir ŉ dag op die strand is dit belangrik om ŉ paar sandale of plakkies te kies wat gemaklik is en wat maklik van jou voete af verwyder kan word. Strandsandale moet ook jou voete teen die warm seesand en seeskulpe en klippies kan beskerm. Die geheim is om ŉ paar te kies wat goedkoop genoeg is om te vervang, indien nodig, terwyl dit sterk genoeg is om weerstand teen die water en sand te bied. Pick n Pay Clothing het strandplakkies beskikbaar teen R29,99 per paar en het selfs ŉ aanbod waar jy twee van dié pare kan aankoop vir R50,00. Restaurant toe Die klein swart rokkie – of little black dress soos dit bekend is – is in bykans enige vrou se klerekas te vinde. Stiletto’s, platform- of wighaksandale pas ewe goed by ŉ klein swart rokkie en die beste van alles is dat jy enige kleur skoen saam met dié uitrusting kan kies. Onthou om bypassende bykomstighede soos oorbelle, ŉ halssnoer of selfs ŉ blinkerige kopband te kies wat die rokkie en skoene mooi aanvul. Winkel toe Terwyl die meeste skoene jou kan seermaak as dit nog nie ingeloop is nie, behoort dit nie blase te vorm nie. Moenie ŉ paar skoene aankoop wat dadelik pyn veroorsaak wanneer jy dit aanpas nie. Dit is belangrik dat die brug van jou voet ondersteun moet word en dat die band van die sandaal op die regte plek oor jou voet is. Maak seker jy kies ŉ paar sandale wat die korrekte grootte is en moet nooit ŉ paar skoene kies wat te hoog is vir die geleentheid nie. Bronne: Fashion Gone Rogue.com, Shoezone.com